SL Uradni list Evropske unije L 81/10

IZVEDBENA DIREKTIVA KOMISIJE (EU) 2018/484

z dne 21. marca 2018

o spremembi Direktive 93/49/EGS glede zahtev, ki jih mora izpolnjevati razmnoževalni material nekaterih rodov ali vrst Palmae v zvezi z Rhynchophorus ferrugineus (Olivier)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 98/56/ES z dne 20. julija 1998 o trženju razmnoževalnega materiala okrasnih rastlin (1) in zlasti člena 5(5) Direktive,

ob upoštevanju naslednjega:

(1) Rhynchophorus ferrugineus (Olivier) je bil odkrit na večini ogroženih ozemelj Unije in ugotovljeno je bilo, da je ta škodljivi organizem zdaj navzoč na znatnem delu ozemlja Unije. Odločba Komisije 2007/365/ES (2) o nujnih ukrepih glede Rhynchophorus ferrugineus (Olivier) je bila zato razveljavljena z Izvedbenim sklepom Komisije (EU) 2018/490 (3).

(2) Rhynchophorus ferrugineus (Olivier) povzroča veliko škodo na rastlinah gostiteljskih vrst, ki spadajo v družino Palmae, razen na rastlinah, katerih premer debla ob vznožju ne presega 5 cm.

(3) Navedene rastline rastejo v več delih Unije, kjer jih v velikem številu sadijo za okras ter imajo velik okoljski in gospodarski pomen.

(4) Zato je primerno določiti posebne zahteve za zagotovitev kakovosti razmnoževalnega materiala nekaterih rodov in vrst Palmae, ki se najpogosteje tržijo v Uniji in za katere obstaja nevarnost, da bodo napadeni z navedenim škodljivim organizmom, če take zahteve ne bodo izpolnjene. Navedene zahteve bi morale vključevati posebne rastne razmere ali tretiranje navedenega materiala ter pogoj, da je navedeni material nenapaden z Rhynchophorus ferrugineus (Olivier).

(5) Direktivo Komisije 93/49/EGS (4) bi bilo zato treba ustrezno spremeniti.

(6) Ukrepi iz te direktive so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO DIREKTIVO:

Člen 1

Sprememba Direktive Komisije 93/49/EGS

Direktiva Komisije 93/49/EGS se spremeni:

(1) doda se naslednji člen 3a: „Člen 3a Razmnoževalni material Palmae, ki spada v rodove in vrste iz Priloge ter katerega premer debla ob vznožju presega 5 cm, izpolnjuje eno od naslednjih zahtev: (a) v celotni življenjski dobi je rasel na območju, ki ga je pristojni uradni organ v skladu z ustreznimi mednarodnimi standardi za fitosanitarne ukrepe potrdil kot nenapadenega z Rhynchophorus ferrugineus (Olivier); (b) v dveh letih pred njegovim trženjem je rasel na mestu v Uniji, ki je fizično popolnoma zaščiteno pred vnosom Rhynchophorus ferrugineus (Olivier), ali na mestu v Uniji, na katerem so bila izvedena primerna preventivna tretiranja v zvezi z navedenim škodljivim organizmom. Material se vizualno pregleda vsaj enkrat vsake štiri mesece za potrditev, da je navedeni material nenapaden z Rhynchophorus ferrugineus (Olivier). Ta člen se uporablja brez poseganja v pravila o varovanih območjih, sprejeta v skladu s točko (h) člena 2(1) in členom 5(3) Direktive 2000/29/ES.“;

(2) Priloga se spremeni v skladu s Prilogo k tej direktivi.

Člen 2

Prenos

(1) Države članice najpozneje do 30. septembra 2018 sprejmejo in objavijo zakone in druge predpise, potrebne za uskladitev s to direktivo. Komisiji nemudoma sporočijo besedilo navedenih predpisov ter korelacijsko tabelo med navedenimi predpisi in to direktivo.

Navedene predpise uporabljajo od 1. oktobra 2018.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

(2) Države članice Komisiji sporočijo besedilo temeljnih predpisov nacionalnega prava, sprejetih na področju, ki ga ureja ta direktiva.

Člen 3

Začetek veljavnosti

Ta direktiva začne veljati dvajseti dan po objavi v Uradnem listu Evropske unije.

Člen 4

Naslovniki

Ta direktiva je naslovljena na države članice.

V Bruslju, 21. marca 2018 Za Komisijo Predsednik Jean-Claude JUNCKER

(1) UL L 226, 13.8.1998, str. 16.

(2) Odločba Komisije 2007/365/ES z dne 25. maja 2007 o nujnih ukrepih za preprečevanje vnosa Rhynchophorus ferrugineus (Olivier) v Skupnost in njegovega širjenja v Skupnosti (UL L 139, 31.5.2007, str. 24).

(3) Izvedbeni sklep Komisije (EU) 2018/490 z dne 21. marca 2018 o razveljavitvi Odločbe 2007/365/ES o nujnih ukrepih za preprečevanje vnosa Rhynchophorus ferrugineus (Olivier) v Skupnost in njegovega širjenja v Skupnosti (glej stran 22 tega Uradnega lista).

(4) Direktiva Komisije 93/49/EGS z dne 23. junija 1993 o določitvi načrta in pogojev, ki jih mora izpolnjevati razmnoževalni material okrasnih rastlin in okrasne rastline v skladu z Direktivo Sveta 91/682/EGS (UL L 250, 7.10.1993, str. 9).